Musici gesoek - Art And Entertainment - Erongo
Monday, September 28th, 2020 20:45:08
Nuwe noot vir plaaslike musiekbedryf
16 August 2020 | Art and Entertainment
Riaan Smit; Tribe One Productions; "Indien ons internasionale kunstenaars wil lok, sal ons vir hulle moet bewys dat dit vir hulle die moeite werd is om te kom."
Plaaslike bluesmusikant Riaan Smit in aksie. Foto verskaf.
Plaaslike bluesmusikant Riaan Smit het besluit om sy eie klank aan die Namibiese musiekbedryf te bring met die stigting van sy produksiemaatskappy, Tribe One Productions.
Smit sê die organisasie staan vir elke Namibiese kunstenaar– ongeag ras, klas of stam. Tribe One mik dus om musikante te leer om hulself en hul kuns te waardeer.
"Daar is soveel kunstenaars wat 20 shows sal doen om N$5 000 te kan verdien, en ek wil hulle leer dat hulle een show vir daardie bedrag kan doen."
Tribe One maak 'n persentasie van die kunstenaar se opbrengste as verdienste. "Dit is natuurlik op kommissie gebaseer. As die kunstenaar nie geld maak nie, sal die maatskappy ook nie."
Smit meen Tribe One sal die Namibiese musiekbedryf verander om meer soos die internasionale musiekbedryf te funksioneer.
"Ek het met Shaggy (die Jamaikaanse reggae musikant bekend vir sy treffers 'Boombastic' en 'It Wasn't Me') gesels. Hy het vir my gesê dat hy graag na Namibië sal toer as dit vir hom winsgewend sal wees."
Daarom sal daar 'n vooruit-koopkultuur in Namibië gekweek moet word.
"As ons internasionale kunstenaars wil lok, sal ons vir hulle moet bewys dat dit vir hulle die moeite werd is om te kom. As ons vooruitverkope kan begin doen, dan kan ons vir hulle met statistiek bewys dat dit hul tyd werd is."
Smit voer aan hierdie struktuur sal ook die sprong vir Namibiese musikante na die buiteland moontlik en makliker maak.
Sy konsep is groter as net die kunstenaar, en hy hoop om die middelman tussen kunstenaars en venues te wees. Smit spog met die feit dat Tribe One vanaf volgende maand die optredes by Vintage Coffee Shop in Windhoek behartig met kunstenaars soos Sean K wat onlangs sy enkelsnit 'Time' vrygestel het, Ann Singer, Jacob & Taylor en Vaughn Ahrens reeds op die spyskaart.
Deur die bande wat Smit in sy merkwaardige loopbaan gesmee het, beoog hy ook om musikante te help om 'n paar dollar te spaar.
"Baie musikante kan tot N$10 000 op klankproduksie vir 'n optrede betaal. Ons kan vir musikante klankproduksie teen 'n veel laer bedrag bied."
Smit sê as musikant was hy al verskeie kere siek van kommer oor kollosale verliese wat hy sou lei as niemand vir sy optredes opdaag nie.
"Dit is eers wanneer ek die gehoor sien en besef die venue is vol dat ek kan ontspan. Dit is nie die soort druk wat ons op kunstenaars wil plaas kort voor hulle op die verhoog moet staan nie," sê hy.
Oop vir aansoeke
Smit verwelkom enige musikante om by hom aan te sluit.
"Ons werk met almal wat mee gewerk wíl word. Daar is reeds sowat 70 kunstenaars waarmee ons werk en die deur is oop vir enigiemand wat dink hy is sy sout werd."
Diegene wat belangstel, kan 'n epos stuur aan [email protected] saam met 'n kopfoto, biografie en voorbeelde van vorige werk.